കെഎസ്ആര്ടിസി മാള ഡിപ്പോ അടച്ചു പൂട്ടില്ല: എംഎല്എ മാള: കെഎസ്ആര്ടിസിയുടെ മാള സബ് ഡിപ്പോ അടച്ചു പൂട്ടുന്നില്ലെന്ന് വി.ആര്. സുനില് കുമാര് എംഎല്എ അറിയിച്ചു. ലാഭകരമല്ലാത്തതിനാല് ഡിപ്പോ നിര്ത്തലാക്കുന്നു എന്ന രീതിയില് കഴിഞ്ഞ ദിവസം മുതല് ചില മാധ്യങ്ങളില് പ്രചരിക്കുന്ന വാര്ത്തകള് അടിസ്ഥാനരഹിതമാണ്. ഷെഡ്യൂളുകള് കുറഞ്ഞതിന്റെ പേരില് മാള ഡിപ്പോയെ മാത്രം ബാധിക്കുന്ന ഒരു റിപ്പോര്ട്ടും സര്ക്കാരിനു മുന്നില് സമര്പ്പിച്ചിട്ടില്ല. മാള ഡിപ്പോ ഷെഡ്യൂളുകളുടെ അടിസ്ഥാനത്തില് ടാര്ജറ്റിനേക്കാള് കൂടുതല് അച്ചീവ്മെന്റ് നേടുന്ന ഡിപ്പോ ആണ്. കോവിഡ് മൂലം യാത്ര നിയന്ത്രണം വന്നതിന്റെ അടിസ്ഥാനത്തില് ഷെഡ്യൂളുകള് കേരളത്തില് മൊത്തത്തില് കുറഞ്ഞിട്ടുണ്ട്. ഈ പ്രതിസന്ധിയിലും കിലോമീറ്റര് അനുപാതത്തിലുള്ള നേട്ടം കൂടുതല് ലഭിക്കുന്ന ഡിപ്പോ കൂടിയാണിത്. ജീവനക്കാരുടെ എണ്ണത്തിലുള്ള കുറവുകളെ കുറിച്ചും മറ്റും വിശദമായ റിപ്പോര്ട്ടുകള് അസി. ട്രാന്സ്പോര്ട്ട് ഓഫിസറോട് അവശ്യപ്പെട്ടിട്ടുണ്ടെന്ന് എംഎല്എ പറഞ്ഞു.